VENDIM

Nr. 223, datë 10.8.2026
MBI LICENCIMIN E SHOQËRISË “GERTI” SHPK NË VEPRIMTARINË E PRODHIMIT TË ENERGJISË ELEKTRIKE

Në mbështetje të neneve 40, pika 2, germa “a” dhe 41, pika 1, germa “a”, dhe 136, pika 2, të ligjit nr. 59/2026, “Për sektorin e energjisë elektrike”; të neneve 4, pika 1, germa “a”, 5, pika 1, germa “a”, 13 dhe 14, pika 9, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 10.8.2026, mbasi shqyrtoi relacionin me nr. 2015/16 prot., datë 7.8.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi kërkesën e shoqërisë ‘Gerti’ sh.p.k. për licencim në veprimtarinë e prodhimit të energjisë elektrike”,
konstatoi se: 

- Shoqëria “Gerti” sh.p.k., me shkresën e protokolluar në ERE me nr. 2015 prot., datë 2.7.2026, ka paraqitur kërkesën për licencim në veprimtarinë e prodhimit të energjisë elektrike nga impianti fotovoltaik, me kapacitet të instaluar 10 mw, me vendndodhje në Vlashaj, Njësia Administrative Shupenzë, Bashkia Bulqizë, qarku Dibër, duke përfshirë dhe veprat ndihmëse/njësitë e depozitimit të energjisë elektrike, si vepra ndihmëse, pa ndryshuar kapacitetin total të centralit.

- Në vijim të këtij aplikimi, Bordi i ERE-s, me vendimin nr. 193, datë 13.7.2026, vendosi të fillojë procedurën për licencimin e shoqërisë në këtë veprimtari.

- ERE botoi njoftimin në median e shkruar për fillimin e kësaj procedure (në datat 15.7.2026 dhe 16.7.2026) dhe në përfundim të afatit të pritjes së komenteve apo objeksioneve nga të tretët (data 27.7.2026), nuk rezultoi të ketë të tilla. Njoftimi për fillimin e procedurës u botua edhe në rrjetet sociale dhe në faqen zyrtare të internetit të ERE-s.

- ERE me shkresën nr. 2015/6 prot., datë 17.7.2026, ka njoftuar Agjencinë Kombëtare të Mjedisit (AKM) dhe Operatorin e Sistemit të Shpërndarjes (OSSH) sh.a. për fillimin e procedurës, ndërsa me shkresën nr. 2015/7 prot., datë 17.7.2026, ka njoftuar Ministrinë e Infrastrukturës dhe Energjisë (MIE). Nga ana e tyre nuk ka rezultuar të jetë depozituar ndonjë përgjigje.

- Me shkresën nr. 2015/5 prot., datë 17.7.2026, ERE ka njoftuar shoqërinë për vendimin e fillimit të procedurës dhe i ka kërkuar depozitimin e dokumentacionit/informacionit të munguar.

- Në përgjigje, me shkresën e protokolluar në ERE me nr. 2015/10 prot., datë 22.7.2026, shoqëria ka depozituar informacionin/dokumentacion plotësues për aplikimin, ku ka kërkuar dhe përshpejtimin e shqyrtimit dhe përfundimit të procedurës, brenda mundësive dhe afateve ligjore të parashikuara, duke marrë në konsideratë rëndësinë e realizimit të investimit dhe angazhimet financiare të shoqërisë. Për sa shqyrtuar dhe duke qenë se kishte ende dokumentacion që nevojitej të plotësohej, në lidhje me mbështetjen financiare, ERE iu drejtua shoqërisë me email-in nr. 2015/11 prot., datë 24.7.2026, duke i bërë me dije se përpara shqyrtimit të çdo kërkese të saj, duhet të depozitohet dokumentacioni i kërkuar.

- Me email-in e datës 6.8.2026, shoqëria ka sjellë dokumentacion të përditësuar, në lidhje me mbështetjen financiare. Me email-in e të njëjtës ditë, ERE i ka kërkuar shoqërisë që të depozitojë këtë dokument në formatin origjinal ose fotokopje të njësuar me origjinalin dhe të bëje me dije në rast se ka ndonjë qëndrim nga MIE, në lidhje me veprat ndihmëse. Me shkresën e protokolluar në ERE me nr. 2015/14 prot., datë 7.8.2026, ka depozituar dokumentacionin financiar në format origjinal.

- Në lidhje me kërkesën e shoqërisë për përfshirjen në licencë të impianteve të depozitimit të energjisë elektrike (2 x 5 mw), të deklaruara si vepra ndihmëse, nga korrespondenca e zhvilluar me MIE-n, kjo e fundit është shprehur se çdo ndryshim në projekt, përfshirë shtimin e veprave ndihmëse, duhet të trajtohet në përputhje me kushtet kontraktuale dhe kuadrin rregullator në fuqi. Gjithashtu, për disa raste të tjera, MIE ka sqaruar se rregullat për ndërtimin e kapaciteteve të reja prodhuese përcaktohen nga VKM-ja nr. 822, datë 7.10.2015, e ndryshuar, ndërsa neni 51 i ligjit nr. 59/2026, parashikon regjimin kalimtar për impiantet e depozitimit të energjisë elektrike. Po ashtu, ERE i është drejtuar MIE-s për marrjen e një qëndrimi institucional, duke qenë se trajtimi i veprave të depozitimit të energjisë elektrike kërkon një vlerësim të harmonizuar ndërmjet dispozitave të ligjit nr. 59/2026, kushteve kontraktuale dhe akteve administrative që kanë mundësuar zhvillimin e projektit. 

- Në këto kushte, vlerësohet se kërkesa e shoqërisë për përfshirjen në licencë të impianteve të depozitimit të energjisë elektrike (2 x 5 mw), të deklaruara si vepra ndihmëse, nuk përfshihet në objektin e kësaj licence dhe trajtimi i tyre do të bëhet në vijim, në përputhje me kuadrin ligjor dhe rregullator në fuqi, si dhe me procedurën përkatëse të përcaktuar nga ERE.

- Nga shqyrtimi i këtij aplikimi, rezulton se shoqëria ka kryer pagesën e aplikimit në zbatim të përcaktimeve të aneksit A, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.

Përputhshmëria e aplikimit me rregulloren
- Në përputhje me nenin 9, pika 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, duke plotësuar formularin sipas formatit të përcaktuar në shtojcën 1.

- Në përputhje me nenin 9, pika 1.2 të rregullores, aplikuesi ka dorëzuar dokumentacionin juridik dhe administrativ të kërkuar sipas germave “a”, “b”, “c” dhe “d”.

- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a”, “b” dhe “c”.

- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në sektorin e prodhimit të energjisë elektrike sipas germave “a”, “b”, “c”, “d”, “e” dhe “f”. 

Pajisja e shoqërisë me leje dhe miratime të tjera

- Shoqëria “Gerti” sh.p.k.:

- Ka nënshkruar me MIE-n kontratën nr. 1232 rep., nr. 581 kol., datë 10.2.2026 “Për ndërtimin, shfrytëzimin dhe administrimin e centralit gjenerues të energjisë elektrike fotovoltaike, me kapacitet prodhues 10 mw dhe veprave ndihmëse, i cili nuk është objekt koncesioni, në Vlashaj, Njësia administrative Shupenzë, Bashkia Bulqizë, qarku Dibër, nga shoqëria ‘Gerti’ sh.p.k.”;
- Ka marrë miratimin për pikën e lidhjes së centralit me rrjetin e shpërndarjes nëpërmjet shkresës së Operatorit të Sistemit të Shpërndarjes (OSSH) sh.a. nr. 3502/3 prot., të datës 17.4.2024, me lëndë “Miratim pikë lidhje për central fotovoltaik”,

- Është pajisur me VNM paraprake, nr. AN110220260055, Komisioni nr. 26, lëshuar më 18.03.2026, nga Agjencia Kombëtare e Mjedisit (AKM), për zhvillimin e projektit “Ndërtimi i Parkut Fotovoltaik Murati, 10 mw” dhënë shoqërisë “Gerti” sh.p.k me vendndodhje Vlashaj, Bashkia Bulqizë.
Kushtet dhe afatet ligjore:
- ERE, në zbatim të nenit 41, pika 1, germa “a”, të ligjit nr. 59/2026, “Për sektorin e energjisë elektrike”, dhe nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet dhe shoqëria ka depozituar garanci deri në 30 vjet për panelet që parashikon përdorë (certifikatën e jetëgjatësisë dhe performancës së paneleve, me prodhues AESOLAR, moduli AE CME-132BDS, ku garancia e produktit/performancës rezulton 30 vjet), ndaj vlerësohet se dhe afati i licencës së ERE-s do të jetë për 30 vjet.

- Shoqëria ka parashikuar që të fillojë operimin brenda datës 31.7.2027, pra brenda afatit të parashikuar në VKM-në nr. 22, datë 21.1.2026, “Për miratimin e ndërtimit, shfrytëzimit dhe administrimit të centralit gjenerues të energjisë elektrike fotovoltaike dhe veprave ndihmëse, i cili nuk është objekt koncesioni, në Vlashaj, Njësia administrative Shupenzë, Bashkia Bulqizë, qarku Dibër, nga shoqëria “Gerti” sh.p.k. dhe kontratën me MIE-n nr. 1232 rep., nr. 581 kol., datë 10.2.2026, sipas të cilave centrali duhet të vendoset në punë brenda datës 22.1.2029. Në këto kushte, duke marrë në konsideratë afatin e deklaruar nga shoqëria dhe angazhimin e saj për përfundimin e investimit, vlerësohet që data 31.7.2027 të përcaktohet si afat për fillimin e ushtrimit të veprimtarisë së prodhimit të energjisë elektrike dhe pasqyrohet si kusht në vendimin e licencimit, pa cenuar afatin dhe detyrimet e përcaktuara në kontratën e lidhur me MIE-n.

- Shoqëria është pajisur me VNM paraprake, datë 18.3.2026, ku për sa i përket afatit të vlefshmërisë, në këtë dokument përcaktohet se projekti duhet të filloj zbatimin në terren brenda 2 (dy) vjetëve, (brenda datës 18.3.2028) dhe ka bërë me dije se nuk i ka filluar ende punimet. Në këto rrethana vlerësohet që t’i lihet asaj kushti për të raportuar në ERE fillimin e tyre deri 3 (tre) muaj përpara datës së parashikuar të fillimit të ushtrimit të veprimtarisë (31.7.2027), pra brenda datës 30.4.2027.

- Në referencë të përcaktimeve të nenit 10 të kontratës nr. 1232 rep., nr. 581 kol., datë 10.2.2026, të nënshkruar me MIE-n, vlerësohet t’i lihet kusht shoqërisë që, brenda 60 (gjashtëdhjetë) ditëve nga fillimi i operimit/ushtrimit të veprimtarisë së prodhimit të energjisë elektrike, të depozitojë në ERE dokumentacionin përkatës për testimin e veprës.

Për gjithë sa më sipër, Bordi i ERE-s

VENDOSI:

1. Të licencojë shoqërinë “Gerti” sh.p.k., në veprimtarinë e prodhimit të energjisë elektrike nga impianti fotovoltaik, me kapacitet të instaluar 10 mw, me vendndodhje në Vlashaj, Njësia Administrative Shupenzë, Bashkia Bulqizë, qarku Dibër, për një afat 30-vjeçar.

2. Shoqëria duhet të njoftojë në ERE për fillimin e punimeve të centralit brenda datës 30.4.2027.

3. Shoqëria duhet të fillojë ushtrimin e veprimtarisë së prodhimit të energjisë elektrike brenda datës 31.7.2027.

4. Brenda 60 (gjashtëdhjetë) ditëve nga fillimi i ushtrimit të veprimtarisë së prodhimit të energjisë elektrike, shoqëria duhet të depozitojë në ERE dokumentacionin që provon kryerjen e testimit të veprës, në përputhje me përcaktimet e kontratës.

5. Ky vendim është objekt rishikimi, në rast të plotësimit/mosplotësimit të kushteve të pikave 2, 3 dhe 4 të këtij vendimi dhe në rast të depozitimit apo dokumentacionit të ndryshëm nga ai mbi bazën e të cilit është marrë vendimi.

6. Drejtoria e Licencimit, Autorizimeve dhe Garancisë së Origjinës, të njoftojë shoqërinë “Gerti” sh.p.k., Ministrinë e Infrastrukturës dhe Energjisë (MIE), OSSH sh.a., FTL sh.a. dhe ALPEX sh.a., për vendimin e Bordit të ERE-s.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

